ประกาศกระทรวงการคลัง

ว่าด้วยการแต่งตั้งเจ้าพนักงาน (ฉบับที่ ๗๘)

เรื่อง แต่งตั้งเจ้าพนักงานประเมินตามประมวลรัษฎากร

อาศัยอำนาจตามความในมาตรา ๔ แห่งประมวลรัษฎากร ซึ่งแก้ไขเพิ่มเติมโดยพระราชบัญญัติแก้ไขเพิ่มเติมประมวลรัษฎากร (ฉบับที่ ๒๐) พ.ศ. ๒๕๑๓ รัฐมนตรีว่าการกระทรวงการคลังประกาศแต่งตั้งเจ้าพนักงานประเมินตามประมวลรัษฎากร ดังต่อไปนี้

ข้อ ๑ ให้ข้าราชการตำรวจดังต่อไปนี้ เป็นเจ้าพนักงานประเมินตามมาตรา ๑๖ แห่งประมวลรัษฎากร เฉพาะการดำเนินงานในการเข้าถึงข้อมูลผู้เสียภาษีอากรของกรมสรรพากร เพื่อนำข้อมูลดังกล่าวไปใช้ปฏิบัติงานที่เกี่ยวข้องกับคดีภาษีอากรที่กรมสรรพากรรวบรวมจัดเก็บไว้ ในระบบอิเล็กทรอนิกส์

(๑) ผู้บัญชาการตำรวจสอบสวนกลาง

(๒) ผู้บังคับการปราบปราม

(๓) ผู้บังคับการปราบปรามการกระทำความผิดเกี่ยวกับอาชญากรรมทางเศรษฐกิจ

(๔) ผู้บังคับการปราบปรามการกระทำความผิดเกี่ยวกับอาชญากรรมทางเทคโนโลยี

(๕) ผู้กำกับการ กองกำกับการสนับสนุน กองบังคับการปราบปราม

(๖) รองผู้กำกับการ กองกำกับการสนับสนุน กองบังคับการปราบปราม

(๗) รองสารวัตร กองกำกับการสนับสนุน กองบังคับการปราบปราม

ข้อ ๒ ประกาศนี้ให้ใช้บังคับตั้งแต่วันที่ที่ลงในประกาศเป็นต้นไป

ประกาศ ณ วันที่  ๓๑  กรกฎาคม พ.ศ. ๒๕๖๗

จุลพันธ์ อมรวิวัฒน์

(นายจุลพันธ์ อมรวิวัฒน์)

รัฐมนตรีช่วยว่าการฯ ปฏิบัติราชการแทน

รัฐมนตรีว่าการกระทรวงการคลัง